આ વખતે ટૅટૂપ્રેમીઓનું નવું આકર્ષણ છે બ્લૅક ટૅટૂ. તમને લાગતું હશે બધાં ટૅટૂ બ્લૅક જ હોય છે, આમાં શું નવું છે? તો મિત્રો આમાં નવું એ છે કે આ બ્લૅક ટૅટૂ એ કંઈ બાકીનાં ટૅટૂ જેવું બ્લૅક નથી. આના વિશે જણાવતાં ખારઘરમાં પોતાનો ટૅટૂ સ્ટુડિયો ધરાવતા ટૅટૂ-આર્ટિસ્ટ હરજિત સિંહ હંસ કહે છે, ‘આજકાલ લોકો એની એ ડિઝાઇન કરીને કંટાïળી ગયા છે એટલે તેમને કંઈક નવું કરવું છે. તેમને ડિઝાઇનમાં થોડો ચેન્જ જોઈએ છે. એટલે આ બ્લૅક ટૅટૂ ચલણમાં આવ્યું. આ સિવાય બીજું કારણ એ છે કે જોશમાં ને જોશમાં પોતાના એ સમયના પાર્ટનરનું નામ લખાવી દે અને પછી એ પાર્ટનરથી બ્રેકઅપ થાય એટલે એ નામ તો નીકળી ન શકે એટલે એ નામને કવર અપ કરવા માટે બ્લૅક ટૅટૂ કરવામાં આવે છે.’ એવા ઘણા લોકો પણ છે જેમને તેમણે કરેલી એક સમયની ડિઝાઇન ગમતી નથી હોતી તો એ ડિઝાઇન કાઢી તો ન શકાય. આવા સમયે કરવું શું? એનો જવાબ આપતાં બાંદરા (વેસ્ટ)માં પોતાનો ટૅટૂ સ્ટુડિયો ધરાવતા ટૅટૂ-આર્ટિસ્ટ ભૂપેશ દુલેરા કહે છે, ‘આવા સમયે લોકો બ્લૅક ટૅટૂ કરાવે છે. એ સિવાય પહેલાં લોકો જે ટૅટૂ બનાવતા હતા એમાં સારી ક્વૉલિટીની ઇન્ક નહોતી વપરાતી. આ કારણે ટૅટૂ જલદી ખરાબ થઈ જતાં, ઝાંખાં પડી જતાં. એ સિવાય ટૅટૂ-આર્ટમાં પણ કોઈ સારી ક્વૉલિટી નહોતી. એટલે એ ટૅટૂને છુપાવવા માટે અમે એ જગ્યાએ બ્લૅક ટૅટૂ કરી દઈએ છીએ જેથી જે છુપાવવું હોય એ છુપાઈ જાય છે. આપણા ભારતમાં આ બ્લૅક ટૅટૂ ધીરે-ધીરે લોકોમાં પ્રચલિત થઈ રહ્યું છે.’